**E iarnă-n suflet**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E iarnă-n suflet

E iarnă-n suflet și afară, e iarna vieții mele

A viscolit de-a pururi și ger a fost mereu

Iar bolta cerului albastră s-a scuturat de stele

N-a mai rămas nimic, am mai rămas doar eu.

Mă lupt, mă zbat ca într-o ultimă-ncleștare

Ca un pumnal înveninat oricare fulg se simte

E tot mai greu să merg prin marea de pumnale

Fără să las uitarea să-mi pătrundă-n minte.

Nici soarele nu-și mai trimite raza lui cea sfântă

Spre a salva de la îngheț ce e mai bun din mine

Iar vântul nemilos, sinistru cântec funerar îmi cântă

Simt foarte aproape, foarte clar sfârșitul care vine.

Îmi moare-n ochi lumina, îmi pier și visele de aur

Nici o speranță nu s-arată, întunecat e orizontul

De după deal apare un groaznic alb balaur

Ce își deschide gura uriașă spre a mă-nghiți cu totul.

O ultimă strigare vlăguită răzbește dinlăuntrul meu

Zdrobind înfiorată vălul de gheață al tăcerii

Mă trage de la moarte către viață ca un Dumnezeu

Se dovedește a fi, neîntinată, conștiința primăverii.